La consellera d'Ensenyament cessada Clara Ponsatí ha iniciat una campanya de recollida de fons per finançar la seva defensa davant de la justícia escocesa. Ponsatí, que s'entregarà voluntàriament a la policia d'Escòcia a les 11.30h i declararà davant del jutge a les 15.30h (hora de Catalunya) haurà de lluitar la seva extradició arran de l'euroordre dictada pel magistrat del Suprem Pablo Llarena divendres passat. "No us equivoqueu, tinc la intenció d'oposar-me a l'extradició vigorosament amb el meu advocat Aamer Anwar i el seu equip legal", matisa en la petició feta a través de la plataforma de mecenatge 'Crowdjustice'. L'objectiu inicial, explica, és aconseguir prop de 45.700 euros (40.000 lliures) -dels quals ja n'ha aconseguit prop de la meitat- per organitzar la defensa preliminar i les vistes o recollir evidències i citar experts o testimonis. "Mai a la vida he comès un delicte penal", remarca en la petició oberta a Internet, on recorda que contribuir a la campanya és contribuir a lluitar "contra l'abús de poder per part del govern espanyol". A més, aprofita per mostrar el seu agraïment als qui li han donat suport, un fet que assegura l'ha fet més "decidida a lluitar". "El govern espanyol no podrà mai trencar l'esperit dels catalans", hi conclou. "Si torno a Espanya, estic convençuda que és probable que sigui sotmesa a un tracte degradant i inhumà per part de les autoritats", argumenta. Critica també que l'Estat pretén "criminalitzar i perseguir" la conducta "obedient al mandat democràtic" i encoratja els catalans a seguir "ferms" en el combat "pacífic" per la llibertat. "Tingueu la seguretat que retornaré en llibertat a casa, a Catalunya", afegeix. En el text a través del qual demana aportacions econòmiques per finançar la defensa, Ponsatí exposa també el seu cas i recorda que fa front a penes que poden arribar a 30 anys de presó. A més, avisa que a Espanya no hi ha "garanties del dret a un judici just" i apunta que "la majoria dels membres del Govern ja són a la presó o a l'exili". La consellera va establir-se inicialment a Bèlgica, juntament amb Carles Puigdemont, Toni Comín, Meritxell Serret i Lluís Puig. El 10 de març, però, va anunciar a través del Twitter que deixava Brussel·les després de quatre mesos i mig per reincorporar-se a la universitat escocesa de Saint Andrews com a catedràtica d'Economia.

Summary: Ponsatí inicia una campanya per finançar la seva defensa i assegura que està "decidida a lluitar"


“Ni independentistes ni opcions polítiques de dretes” ACN Madrid.-El secretari general del PSOE, Pedro Sánchez, ha descartat aquest dijous que el PSC investeixi la candidata de Ciutadans al 21D, Inés Arrimadas, com a presidenta de la Generalitat. “El PSC no farà president cap formació ni candidat que abraci l’independentisme, i tampoc “opcions polítiques de dretes”, ha afirmat en una entrevista a TVE. Segons Sánchez, els socialistes catalans, igual que el PSOE, volen “un govern que defensi la convivència, la concòrdia, l’autogovern, i que faci polítiques d’esquerres” perquè a Catalunya “hi ha molta gent que està patint les conseqüències del secessionisme” i “avui estem pitjor que fa cinc anys”. Després del 21D, ha dit, cal “superar la dinàmica de blocs” i “obrir un nou temps”.  Sánchez ha descartat investir Arrimadas perquè Ciutadans és un partit “que està seguint la política territorial del PP” i el que “durant els últims mesos està abraçant el PP”. Els socialistes catalans, ha insistit, no investiran un president independentista ni de dretes, perquè defensa “teixir ponts i obrir espais de convivència, i l’espai de la convivència no està a la dreta del PP”.  Segons Sánchez, la posició del PSC i del PSOE són “coincidents”, i “és una bona forma de demostrar als catalans i a la societat espanyola” que es dues formacions “es puguin entendre” en el “plantejament federal”. “Sempre hi ha hagut una coordinació molt positiva entre les dues organitzacions” des que Iceta i ell són responsables dels dos partits, ha dit.  Ha insistit que la reforma de la Constitució “té a veure amb la regeneració i la defensa de drets i llibertats”, i també ha d’implicar una “revisió de l’Estat autonòmic”. Cal “avançar cap a una nova Espanya autonòmica” sense “recentralitzar competències”, com volen, ha dit, el PP i Ciutadans.  Sánchez ha admès que el suport de la seva formació al 155 ha estat “transcendental” per “traslladar un missatge d’unitat” i què es comprengués “millor” a l’exterior la necessitat d’aplicar aquest article per “normalitzar” la situació a Catalunya. “El 155 no suspenia res, va ser l’independentisme qui va suspendre l’autogovern”.  També ha apuntat que “no té gaire a dir” sobre la “decisió personal” de Puigdemont de “sortir fora d’Espanya” tret que “li agradaria que estigués a Espanya i fent campanya”, tot i que “la qüestió judicial s’ha de dilucidar en els termes de l’aplicació de la llei” i “la política ha d’anar per una altra banda”. “El que hagi decidit l’Audiència Nacional benvingut sigui”.

Summary: Sánchez descarta que el PSC investeixi Arrimadas com a presidenta


L'expresident Carles Puigdemont ha criticat la decisió del govern espanyol d'emprendre les "mesures legals al seu abast" contra la resolució del Parlament que reprova el rei Felip VI pel 3-O i demana l'abolició de la monarquia. Segons Puigdemont, el gest del govern de Pedro Sánchez dissol "les esperances" dipositades en el PSOE. A més, li recorda al president espanyol que va guanyar la moció de censura contra Mariano Rajoy  gràcies al suport de forces polítiques que donen suport al dret a l'autodeterminació i de partits amb un "alt component republicà". "Faria bé d'entendre la realitat que l'ha fet president, el que no es pot fer és ser president amb el suport polític d'uns grups que intenten evolucionar el concepte de democràcia a l'estat espanyol i, després, actuar contra això". Puigdemont creu que adoptar mesures legals contra una "opinió política" atempta contra la llibertat de discussió del Parlament.  Carles Puigdemont ha lamentat que el govern espanyol respongués immediatament i amenaçant amb emprendre mesures legals contra la resolució del Parlament per reprovar la intervenció del rei Felip VI durant "el conflicte català", rebutjar que el monarca espanyol justifiqués la violència durant el discurs del 3-O i apostar per "l'abolició d'una institució caduca i antidemocràtica com la monarquia".  L'expresident afirma que aquest gest demostra a "tots aquells que tenien esperança en la recepta de Pedro Sánchez" que són "vanes". "Respondre altra vegada amb accions legals al que és una voluntat política, no només no té sentit, sinó que és empitjorar", ha afirmat Puigdemont des de les Illes Fèroe.  Puigdemont es pregunta: "Des de quan expressar opinions polítiques, que a més coincideixen amb les d'una part significativa de la població, és perseguible". I afegeix que aquesta panorama empitjora més quan les possibles accions legals les engega "el mateix govern espanyol". L'expresident català sosté que aquesta decisió atempta contra la llibertat d'expressió, la llibertat de discussió del Parlament de Catalunya i posa en entredit "la qualitat de la democràcia espanyola".  A més, Carles Puigdemont afirma que Pedro Sánchez hauria de recordar que és president gràcies als vots de forces polítiques que donen suport al dret a l'autodeterminació o tenen un "alt component republicà". "És president amb aquests suports, no amb els de Ciutadans ni del PP que són exemple del règim monàrquic del 78", ha refermat.  "Faria bé d'entendre la realitat que l'ha fet president, el que no es pot fer és ser president amb el suport polític de grups que intenten evolucionar el concepte de democràcia a l'estat espanyol i, després, actuar en contra d'això, això no te viabilitat", ha conclòs. Puigdemont continua amb l'agenda del viatge a les Illes Fèroe, una nació autònoma que forma part de Dinamarca. Juntament amb representants de Nova Caledònia i Escòcia s'ha reunit aquest divendres amb el vice primer ministre i ministre de Pesca de les Illes Fèroe, Høgni Hoydal, i la ministra de Finances, Kristina Háfoss. Durant la trobada han abordat les estratègies per aconseguir una República independent i han parlat sobre quina hauria de ser la relació posterior amb la Unió Europea. Les Fèroe no formen part de la UE.  A més, fonts de la reunió han afirmat que la ministra de Finances ha assegurat que els catalans són una "font d'inspiració" per a l'autodeterminació dels pobles. Aquesta tarda Puigdemont participa en un cicle de conferències sobre autodeterminació i dret a decidir en el segle XXI.

Summary: Puigdemont sobre les mesures legals contra la reprovació al rei: "Pedro Sánchez hauria d'entendre qui l'ha fet president"


La caiguda del preu del petroli arrossega l’indicador fins al territori negatiu ACN Brussel·les.-La inflació a l’Eurozona va ser del -0,2% aquest febrer, segons la primera estimació publicada aquest dilluns per l’Eurostat, l’oficina d’estadística europea. És la primera vegada que la inflació se situa en xifres negatives des del mes de setembre. L’objectiu del Banc Central Europeu és aconseguir que la inflació estigui al voltant del 2%. El mes de gener la taxa va ser positiva, del 0,3%. La caiguda d’aquest febrer està vinculada, sobretot, a la disminució del preu del petroli. L’energia s’ha abaratit un 8% respecte el mes de gener i de fet el preu del petroli ha disminuït més d’un 40% en els darrers 12 mesos. D’acord amb les estadístiques de l’Eurostat, els principals components de la inflació han estat el sector serveis, que augmenta un 1% respecte a l’1,2% del gener, seguit del menjar, l’alcohol i el tabac, que pugen un 0,7%, per sota de l’1% que augmentaven el mes anterior. Els productes no industrials han incrementat el preu en un 0,3% el febrer, una xifra que era del 0,7% el gener. L’energia ha caigut un 8%, molt més pronunciadament que el primer mes de l’any, quan es va abaratir en un 5,4%.

Summary: La inflació a l’Eurozona cau fins al -0,2% el febrer, segons l’estimació d’Eurostat


Creu Roja distribuirà 294.607 quilos d'aliments entre persones vulnerables del Camp de Tarragona i les Terres de l'Ebre, dins la segona fase del programa 2017 d'Ajuda Alimentària. Els usuaris beneficats seran 16.606 persones, que rebran els aliments a través d'una cinquantena d'entitats associades, entre les quals hi ha ajuntaments, consells comarcals, assemblees locals de Creu Roja, Càrites i altres associacions. La distribució es farà entre el 23 d'octubre i el 3 de novembre i es repartirà una cistella amb productes bàsics i poc peribles com arròs, oli, llet, llegums, conserves això com també potets infantils i llet de continuació per a nadons. Aquest programa està cofinançat en un 85% pel Fons d'Ajuda Europea per a les Persones més Desfavorides (FEAD) i en un 15% pel govern espanyol.  A nivell espanyol, hi participen 2.500 entitats, que repartiran 84 milions de quilos d'aliments a més de 716.000 persones. Els productes van destinats a persones desfavorides, per tal que puguin preparar fàcilment un àpat complet per a una persona o per a una família amb diversos membres, inclosos nadons.  L'any passat des de Creu Roja va distribuir a Tarragona i l'Ebre 930 tones d'aliments. En la primera fase d'enguany van ser 220 tones.

Summary: Creu Roja repartirà 300 tones de menjar a més de 16.000 beneficiaris de Tarragona i l'Ebre


La ministra de Sanitat, Dolors Montserrat, ha assegurat aquest dimecres que “ningú” li ha preguntat pel procés d’independència durant les reunions que ha mantingut a Brussel·les per defensar la candidatura de Barcelona per acollir l’Agència Europea del Medicament. Montserrat també ha dit que el pla de la Generalitat per convocar un referèndum a la tardor “no afecta” en “res” les possibilitats de la capital catalana, que ha recordat que ja està “preparada” per instal·lar “demà mateix” el personal de l’EMA a la Torre Agbar. “Estem treballant coordinadament amb l’Ajuntament de Barcelona i la Generalitat”, ha dit la ministra, afegint que la ciutat compleix “tots i cadascun dels criteris” proposats per la Comissió Europea i el Consell per acollir l’EMA.   “Som el govern de tots els catalans i per tant volem l’Agència Europea del Medicament a Barcelona. Per tant, estic convençudíssima que això no afecta per a res i no m’han preguntat res”, ha defensat la ministra de Sanitat des de Brussel·les. “Som la millor opció, la millor ciutat, el millor país, perquè complim tots i cadascun dels criteris, som els primers de la classe”, ha afirmat Montserrat, que és a la capital europea per una sèrie d’entrevistes amb el comissari de Salut, Vytenis Andriukaitis, la secretaria general de la Comissió i la del Consell per defensar la candidatura catalana. “Estem treballant coordinadament amb l’Ajuntament de Barcelona i la Generalitat, i el que és bo per Barcelona és bo per Catalunya, i el que és bo per Catalunya és bo per Espanya i Europa”, ha assegurat la ministra, que ha volgut desvincular els esforços per aconseguir l’EMA del debat sobiranista. Barcelona, ha dit Montserrat, és “la millor opcions davant de totes les opcions” i també “la millor tenint en compte els criteris objectius” que ha presentat aquesta setmana la Comissió Europea.  “Tots els altres estats membres saben que la nostra candidatura és seriosa, forta, competitiva i està preparada”, ha remarcat la ministra, assenyalant que saber que es compleixen els criteris que busca Brussel·les “dona força per continuar treballant” perquè “a l’octubre diguin que Barcelona rep l’Agència Europea del Medicament”. Montserrat ha dit que és “molt important” que els estats membres prenguin una decisió “ràpida i transparent” sobre la nova seu de l’EMA per “protegir la salut i la seguretat” de tots els europeus.  “Tenim un edifici buit, amb les claus a la mà, per entrar demà mateix”, ha recordat la ministra, que també ha defensat que l’interès dels propis treballadors de l’agència per anar a Barcelona “permetria mantenir el talent”. Montserrat ha dit, així mateix, que l’Agència Espanyola del Medicament és una de les més potents d’Europa i ja té una provisió de 2 milions d’euros en el pressupost per “estar preparada” en cas que l’EMA es traslladi a Catalunya i hagi d’ajudar “en les feines de relocalització”.  Montserrat ha assegurat que Barcelona és la “millor opció” i ho era també entre d’altres possibles candidates del propi estat espanyol, i ha recordat que l’any 1992 ja va ser “finalista” per aconseguir l’EMA. Segons la ministra, si llavors es va estar a punt d’aconseguir l’agència, amb el pas dels anys les opcions de Barcelona encara s’han reforçat més.  Calendari i procés de selecció La ministra Montserrat ha dit que Barcelona compleix amb tots els criteris que reclama la UE per acollir l’EMA, i que es van marcar en un document intern difós entre els estats membres a principis de setmana. El text, que va filtrar el ‘Financial Times’, assegura que la ciutat que acolli l’EMA ha de poder “mantenir i atraure personal altament qualificat”. Brussel·les considera “desitjable” tenir en compte els estats que actualment no compten amb alguna agència europea, com per exemple Bulgària, Romania, Croàcia, Xipre o Eslovàquia, però tampoc ho considera una condició sine qua non.  La nova seu ha de poder acollir l’arxiu de l’EMA, que requereix 600 metres quadrats per emmagatzemar unes 34.000 caixes. A més, les ciutats candidates també hauran de ser capaces d’oferir una bona connexió internacional, unes 30.000 habitacions d’hotel l’any i places en escoles internacionals pels 648 nens dels treballadors de l’EMA. La ministra Dolors Montserrat ha dit que Barcelona està perfectament preparada per assumir-ho.  Les ciutats interessades en acollir l’EMA tenen temps fins el 31 de juliol per presentar la seva candidatura, i els estats membres prendran una decisió cap a l’octubre. L’objectiu de la Unió Europea és que la nova seu de l’Agència Europea del Medicament estigui completament operativa el març del 2019, quan s’ha de formalitzar el Brexit.

Summary: Montserrat admet que a Brussel·les “ningú” li ha preguntat per la independència en les seves reunions sobre l’EMA


El coordinador general del PPC, Xavier Garcia Albiol, ha assegurat que Francesc Homs està vivint una situació que “s’ha buscat ell, per anar de sobrat, amb Mas i el Govern de Catalunya”, i li ha retret haver tingut una “actitud xulesca” quan va mantenir en 9-N. Albiol ha valorat així les conclusions del jutge instructor del cas on s’investiga Homs per presumptes delictes de desobediència i prevaricació per haver celebrat la consulta malgrat la suspensió del Tribunal Constitucional. “S’ha demostrat que ningú, en un estat de dret, pot fer el que li doni la gana”, ha afegit. D’altra banda, Garcia Albiol ha aplaudit l’advertiment dels lletrats del Parlament respecte el finançament del referèndum a través dels pressupostos. Sobre aquesta qüestió, ha acusat el Govern i Carme Forcadell de ser uns “provocadors”, assegurant que són ells mateixos els que propicien el “xoc institucional” per voler tirar endavant el procés sobiranista. Albiol ha afirmat que la fi de la instrucció per part del jutge Andrés Palomo del Arco, on es conclou que Francesc Homs va cometre un delicte de desobediència i prevaricació, “és un episodi que s’ha buscat ell”. Alhora, ha senyalat el diputat del PDECat i exconseller de la Presidència com a únic “responsable” de les conseqüències que es puguin derivar a partir d’ara, quan s’està pendent que la Fiscalia sol•liciti judici oral o demani l’arxivament de la causa. El cap de files del PPC ha subratllat també aquest dijous en roda de premsa que la situació en què es troben Francesc Homs, Artur Mas, Joana Ortega i Irene Rigau li produeix “tristor i llàstima”. “Ho dic de debò”, ha remarcat, mentre ha assegurat que aquests processos judicials donen “confiança en què l’estat de dret funciona”. “Provocadors” del xoc amb l’estat espanyol D’altra banda, Xavier Garcia Albiol s’ha referit a l’advertiment que ahir dimecres feien els lletrats del Parlament de Catalunya vers la relació que pot existir entre els pressupostos del 2017 i les resolucions del debat de política general sobre el referèndum que el Tribunal Constitucional ha suspès. Segons el líder del PPC, la Generalitat “provoca” que l’estat espanyol respongui “jurídicament” als passos que el Parlament fa per avançar en el procés sobiranista. “No és que ho digui el PP o Mariano Rajoy, sinó que ara ho diuen els serveis jurídics del Parlament”, ha exclamat Albiol, alhora que ha assegurat que “davant d’un comportament il•legal, només hi pot haver una resposta jurídica”. En aquesta línia, el coordinador popular ha acusat el Govern i la presidenta del Parlament, Carme Forcadell, de propiciar “el conflicte institucional” amb el govern espanyol, ja que considera que estan “avançant cap a un camí sense sortida”. Albiol ha augurat que el finançament del referèndum “acabarà frustrat” i ha instat la Generalitat i Forcadell a “fer cas” als serveis jurídics.

Summary: Albiol assegura que Homs va tenir una “actitud xulesca” amb el 9N i aplaudeix les conclusions del jutge


La variant de Vandellòs del corredor mediterrani es posarà en marxa abans de final d’any. Així ho ha anunciat aquest dimarts el ministre de Foment en funcions, José Luis Ábalos, després de recórrer el tram en proves entre les estacions del Camp de Tarragona i de l’Hospitalet de l’Infant. El projecte, iniciat fa prop de vint anys, ha suposat una inversió propera als 700 milions euros –dels quals ja estan executats més del 95%. La  variant permetrà eliminar el darrer tram de via única que existia entre Barcelona i València, i reduir el temps de viatge entre ambdues ciutats en 30 minuts. Ábalos ha defensat la necessitat de trencar amb l’històric esquema radial d’infraestructures i també ha subratllat la inversió de l’executiu espanyol a Catalunya.  El ministre de Foment ha supervisat aquest dimarts els treballs de la variant de Vandellòs. Des de l’estació del Camp de Tarragona, Ábalos ha fet un viatge a bord d’un tren de proves de la sèrie 121 fins a la nova estació de l’Hospitalet de l’Infant, on ha anunciat que les previsions contemplen que es posi en marxa abans de final d’any.  El trajecte ha durat uns 24 minuts. Al cap de poca estona de sortir el tren ha passat per l’intercanviador de la Boella -a tocar de la T-11 i l’aeroport- per canviar d’ample estàndard o europeu a l’ample ibèric. Les dues vies de la variant de Vandellòs s’han construït inicialment amb un ample de 1.668mm però amb travesses polivalents per moure els rails a l’ample internacional, de 1.435mm, un cop s’enllesteixi el conjunt del corredor. Un cop completada la construcció de la infraestructura i de les instal·lacions, fins ara trens laboratori d’Adif i de tipus comercial han completat diverses proves en els trams d’ample internacional i convencional, entre les quals destaquen les auscultacions de la via i sistemes d’electrificació, comprovacions de les instal·lacions de seguretat, comunicacions i senyalització, i el sistema ERTMS. La planificació preveu que durant l’octubre es facin les proves de fiabilitat, que constitueixen la darrera fase abans del procés de formació de maquinistes.  En paral·lel, s’està avançant en la tramitació administrativa necessària per a l’homologació de la nova infraestructura i el conjunt dels sistemes, i la obtenció de les autoritzacions preceptives per part dels organismes competents abans de la posada en servei del tram. El nou traçat, que és apte per a l’Alta Velocitat i el tràfic mixt de passatgers i mercaderies, connectarà el corredor mediterrani des de Vandellòs amb la línia de l’Alta Velocitat Madrid-Barcelona-frontera francesa i amb la línia d’ample convencional Tarragona-Reus. El projecte consta de 64,1 quilòmetres, amb els ramals de connexió inclosos. Les principals infraestructures construïdes són el túnel de les Rojales, de 1.910 metres, i viaductes que sumen més de nou quilòmetres de longitud. També s’han construït noves estacions a l’Hospitalet de l’Infant i Cambrils.  Una reivindicació justificada El ministre Ábalos ha subratllat que el nou projecte permetrà augmentar la capacitat i l’operativa per a tota mena de tràfics en un tram que encara avui és de via única i reduir uns 30 minuts el temps de viatge per ferrocarril entre Barcelona i València.  “Després de tants anys aquesta és una demanda històrica que en breu serà realitat i que no té justificació. En un moment que tenim més de 3.000 quilòmetres d’Alta Velocitat i trens que van a 300 quilometres per hora, dues àrees metropolitanes que aglutinen més del 10% de la població de l’Estat i que estan separades per poc més de 350 quilòmetres encara no disposen d’una connexió ferroviària inferior a tres hores”, ha reconegut el ministre, qui ha insistit que la voluntat d’apostar per un sistema no radial d’infraestructures és “una necessitat real”.  El ministre, que ha admès que sempre havia sentit a parlar de Vandellòs com un dels grans problemes del corredor, ha explicat que aquest projecte constata el compromís del govern espanyol amb el ferrocarril i amb el corredor del mediterrani. “És la columna vertebral i un exemple del desenvolupament d’un sistema de corredors en front d’un sistema radial, i és també més coherent amb la realitat política i social d’un país plural com el nostre”, ha afegit.  Ábalos ha defensat que la licitació d’inversió a Catalunya ha crescut un 76% el darrer any i que ha superar els 1.000 milions d’euros –gairebé la meitat en ferrocarril. Malgrat tot, ha dit que encara cal resoldre les incidències a Rodalies i que, per aquest motiu, Foment i la Generalitat estan treballant en la signatura d’un protocol que doni resposta a les necessitats del servei.  Satisfacció dels alcaldes L’anunci del ministre ha estat molt ben acollit pels representants del territori, però amb la necessària prudència després que en els darrers anys les diverses dates de posada en servei anunciades no s’han acabat complint.  L’alcalde de Vandellòs i l’Hospitalet de l’Infant, Alfons Garcia, s’ha mostrat convençut que la infraestructura “ens donarà grans potencialitats” tant al municipi com a l’entorn, i s’ha mostrat confiat que facilitarà la intermodalitat i millorarà les connexions amb la resta de Catalunya i amb altres eixos de l’Estat.  A l'acte també hi han assistit l'alcalde de Mont-roig i l'alcaldessa de Cambrils, i representants d'altres ajuntaments del territori. També hi ha acudit el subdelegat del govern espanyol a Tarragona, Joan Sabaté; el secretari d'Infraestructures i Mobilitat de la Generalitat, Isidre Gavín, i els presidents de Renfe i Adif, entre d'altres.

Summary: Foment preveu posar en marxa abans de final d’any la variant de Vandellòs del corredor mediterrani


Ecologistes en acció ha advertit que va constatar la presència de caçadors a la zona propera on es celebrava la 22a caminada de resistència ‘Marxa del Garraf’, el passat 6 de novembre. Segons aquesta entitat, quan la prova recorria la zona de La Clota, a Begues, es van produir diversos trets que van “espantar” els més de mil participants i voluntaris de la marxa. Ecologistes en acció ha assegurat que no s’ha tingut constància de cap ferit però ha retret als ajuntaments, a la Generalitat i al Parc del Garraf que no restringissin el permís de batuda dels caçadors a les zones properes als camins per on es realitzava la prova esportiva, que comença i acaba a Gavà, recorrent part del Massís del Garraf. “Posar en risc la vida dels milers d’excursionistes, pels interessos particulars d’uns pocs, és mostra d’irresponsabilitat i falta de previsió de les administracions”, han lamentat. Ecologistes en acció – Les Agulles ha criticat la permissivitat de la caça, afirmant que és “una activitat perillosa” i lamentant que els caçadors “no passen controls d’alcoholèmia, tot i dur armes de foc a les mans”. Al mateix temps, l’entitat ha qüestionat els criteris amb què s’atorguen els permisos, ja que consideren que “no es basen en cap estudi que justifiqui un excés de poblacions d’animals cinegètics”. De cara a les properes edicions de la ‘Marxa del Garraf’, l’entitat ecologista ha reclamat una “millor coordinació” entre les administracions i els organitzadors, l’Unió Muntanyenca Eramprunyà, per evitar la presència de caçadors a la zona propera als camins de la prova, “abans d’haver de lamentar una desgràcia”.

Summary: Ecologistes en acció alerta de la presència de caçadors durant la prova esportiva de muntanya ‘Marxa del Garraf’


L'Ajuntament de Barcelona fa marxa enrere i paralitza l'expedient sancionador per ocupació de via pública  ACN Barcelona.-El 'Tío Che' tornarà a presidir la cantonada de la rambla de Poblenou amb el carrer Ramon Turró, donant la benvinguda a aquells que s'acostin a la centenària orxateria del mateix nom, un dels establiments més emblemàtics del barri. L'Ajuntament de Barcelona ha fet marxa enrere i ha paralitzat l'expedient sancionador obert, que imposava als propietaris una multa de 105 euros si no enretiraven la figura, amb l'argument que era un element no regulat que ocupava la via pública. Durant uns dies la figura s'ha estat a la biblioteca de Can Saladrigas, junt amb altres figures de les colles del barri. Però la pressió popular ha aconseguit que el 'ninot', que portava més de 20 anys plantat davant el número 44 de la rambla del Poblenou, torni a la seva ubicació. De fet, per celebrar aquest retorn, està previst que a les set de la tarda arrenqui des de Can Saladrigas una cercavila que arribarà a l'establiment.  L'enretirada de la figura es va produir en una campanya ordinària de control sobre la ocupació de la rambla del Poblenou. La inspecció va assenyalar que el ninot, fet de fibra de vidre i d'uns 1,8 metres d''altura era un "element no autoritzat a la terrassa", motiu pel qual el districte va iniciar un expedient sancionador contra l'orxateria. Finalment, l'Ajuntament de Barcelona ha considerat que el ninot era més propi "de l'imaginari festiu del Poblenou" que de la promoció de l'establiment, i destacava el caràcter "històric i emblemàtic" de l'orxateria, fundada l'any 1912. En declaracions a l'ACN; la propietària de l'establiment, la Tere Moreno, agraïa emocionada la massiva reacció ciutadana perquè el 'ninot' tornés a l'entrada de l'orxateria. "En molt poc temps s'ha fet la bola molt gran", ha assenyalat. També ha reivindicat el paper cabdal dels establiments i  botigues centenàries com la seva com un element cultural popular de la ciutat. Pel que fa al ninot, que va fer un mestre faller, la Tere assegura que "és un més del barri". "Veïns que de petits s'acostaven a fer-se fotos amb el 'Tio Che" em preguntaven aquests dies per ell", ha assenyalat.

Summary: Indulten el ninot del 'Tío Che', que tornarà a la seva ubicació original a la rambla del Poblenou


L'alegria ha estat la protagonista a la seu d'ERC de Lleida després que el partit hagi tornat a ser la més votada a la demarcació el 10-N, amb els dos diputats i els tres senadors obtinguts. El cap de llista al Congrés, Xavier Eritja, ha destacat que "el republicanisme ha guanyat a la repressió", així com la victòria a la majoria de capitals de comarca lleidatanes. A JxCat han valorat positivament l'escó obtingut i han recordat els companys a la presó, en especial a Jordi Turull, que va encapçalar la llista per Lleida el 28-A. Des de la formació han remarcat que "no es pot governar Espanya sense Catalunya". Al PSC s'han mostrat satisfets pel fet que Mínguez continuarà com a diputada al Congrés però han demanat una reflexió davant l'augment de l'extrema dreta al conjunt de l'Estat.

Summary: Alegria a ERC de Lleida després de consolidar-se com la força més votada a la demarcació el 10-N


El portaveu parlamentari de JxCat, Albert Batet, ha instat el ministre espanyol d'Exteriors, Josep Borrell, ha ser "coherent". Després que el dirigent del PSOE hagi admès que preferiria que els polítics processats no estiguessin en presó preventiva, Batet ha reclamat que el ministre ordeni la Fiscalia que retiri les causes contra els líders independentistes, en una atenció amb els mitjans des de la fila zero de la manifestació de la Diada de l'Onze de Setembre, aquest dimarts a la tarda. Al seu torn, el president del PDeCAT, David Bonvehí, ha celebrat les paraules de Borrell i ha sentenciat que "ja era hora" que el ministre es pronunciés en aquest sentit. "Ja fa temps que considerem que no hi ha causa", ha conclòs Bonvehí. Batet ha apuntat que els fets no acompanyen pas les paraules de Borrell, i ha recordat que el propi ministre ha dificultat de "forma vergonyant" les accions de la Generalitat a l'exterior, així com ha impedit que els Mossos formin part de la seguretat de l'expresident Carles Puigdemont: "Els fets són els que són", ha lamentat. Pel que fa a la mobilització de la Diada, Batet ha destacat que malgrat la "repressió" de l'Estat el poble de Catalunya ha demostrat una "gran capacitat de resistència", i ha asseverat que la República és "possible". Al seu torn, Bonvehí ha dedicat la manifestació de la Diada a tota la gent que no hi ha pogut assistir, en referència als "presos polítics i exiliats".

Summary: JxCat insta Borrell a ser "coherent" i ordenar la Fiscalia que retiri les causes contra els polítics processats


Cinc persones han resultat intoxicades lleus aquest divendres a la matinada en l'incendi de l'entrada d'un bloc de pisos situat al carrer Pompeu Fabra número 55 de Santa Coloma de Gramenet (Barcelonès). Els Bombers de la Generalitat han estat alertats del foc cap a dos quarts de dues de la matinada i fins al lloc hi han desplaçat una dotació. Les flames han estat apagades pels veïns de l'edifici gràcies a un extintor. Els bombers han revisat i ventilat l'escala del bloc de pisos i tres ambulàncies del Sistema d'Emergències Mèdiques (SEM) han atès 5 persones que han resultat intoxicades lleus per inhalació de fum. Tres d'elles han estat evacuades a l'Hospital de Can Ruti i a una l'han portat a l'Hospital de l'Esperit Sant.

Summary: Cinc intoxicats lleus en l'incendi de l'entrada d'un bloc de pisos a Santa Coloma de Gramenet


Freixenet aspira a tancar el 2018 incrementant “entre un 2 i un 3%” les vendes del mercat espanyol, amb l’objectiu de “ser líders” dins el sector dels escumosos. El conseller delegat de la companyia, Pedro Ferrer, ha assegurat aquest dijous que els objectius “no són molt ambiciosos” però ha remarcat que preveuen millorar lleugerament les vendes amb especial atenció a la introducció del prosecco al mercat espanyol. Segons Ferrer, l’escumós italià elaborat per Freixenet està tenint una acollida “exitosa”, tant a nivell nacional com internacional, i preveuen triplicar-ne la producció des d’ara fins el 2020. L’empresa ha avançat aquestes dades coincidint amb la presentació de l’anunci de Nadal, que per primer cop prescindeix de famosos i de les populars ‘bombolles Freixenet’.

Summary: Freixenet preveu tancar l’any incrementant més d’un 2% les vendes al mercat espanyol


Els sis regidors de Guanyem Badalona i ERC que el 12-O de 2016 van decidir anar a treballar seran jutjats per desobediència el 23 i 27 de maig de 2019, segons ha avançat el setmanari 'L'independent' i ha confirmat l'ACN. Se'ls acusa d'obrir el vestíbul de l'edifici municipal del Viver en dia festiu i atendre consultes ciutadanes sense que s'acabés efectuant, però, cap tràmit oficial. Volien visibilitzar així el seu rebuig a la Festa de la Hispanitat i ara la Fiscalia els demana quinze mesos d'inhabilitació. Els encausats han denunciat que el seu és un "judici polític" i subratllen que les dates en què s'ha fixat són el darrer dia de campanya electoral i l'endemà de les pròximes eleccions municipals. El cas del 12-O ha Badalona ha donat moltes voltes. El jutjat d'instrucció número 4 de Badalona va arxivar inicialment el cas en considerar que els regidors no van desobeir cap dels tres supòsits que es plantejaven: l'edifici municipal no es va obrir de la manera habitual perquè només s'hi podia accedir acompanyat d'un regidor, cap funcionari va treballar i no es va fer cap tràmit administratiu. Tot i això, la Fiscalia va recórrer contra l'arxivament i va insistir en imputar als regidors un delicte de desobediència. L'Audiència de Barcelona va acabar reobrint la causa, que ara arribarà a judici, dos anys i mig després. Serà en un moment decisiu per al futur polític de Badalona, ja que les dates que s'han fixat coincideixen amb la celebració de les eleccions municipals del pròxim 26 de maig.  "Quan denunciàvem que el nostre judici era un judici polític és també per coses com aquesta", ha etzibat un dels encausats, el republicà Oriol Lladó, que en aquell moment exercia d'alcalde accidental en absència de la llavors alcaldessa Dolors Sabater, que era en un viatge institucional quan van tenir lloc els fets. José Téllez, de Guanyem Badalona, també ha fet esment a les dates del judici: "Perquè després diguin que el poder judicial no té clar quin és el seu calendari".

Summary: Els regidors de Badalona acusats pel cas del 12-O aniran a judici el 23 i 27 de maig de 2019


La consellera Borràs i els representants d'UGT i CCOO han signat aquest divendres l'acord assumit per la Mesa de la Funció Pública ACN Barcelona.-La consellera de Governació, Administracions Públiques i Habitatge, Meritxell Borràs, el coordinador de l’Àrea Pública de CCOO Catalunya, Joan Maria Sentís, i la secretaria general de la Federació d’Empleats de Serveis Públics d’UGT Catalunya, Encarna Fernández, han formalitzat aquest divendres al matí els acords adoptats per la Mesa de la Funció Pública la setmana passada. Així, la Generalitat i els dos sindicats han rubricat que els treballadors públics recuperin durant el 2018 un mínim del 10% de la paga extraordinària que van deixar de percebre el 2013 i que s'adoptin les mesures necessàries de reducció de temporalitat i d’estabilització de les plantilles amb l’objectiu de situar la taxa d’ocupació temporal en l’administració de la Generalitat en un 8% durant un període de tres anys. L’acord també preveu continuar les negociacions per fixar un calendari del retorn de la totalitat de les pagues del 2013 i del 2014. La consellera Borràs ha valorat positivament l'acord en unes declaracions als mitjans de comunicació després de la formalització del document. "Ara cal fer un calendari per restituir la resta de la paga de 2013 i del 2014. Serà en un calendari similar al que s'ha donat en el retorn de la paga de 2012", ha afegit Borràs.  D'altra banda, els sindicats també coincideixen en valorar positivament l'acord, però han reclamat que exigiran més concreció sobre el retorn de les pagues de 2013 i 2014 en un futur. Igualment, han valorat positivament la reducció de la temporalitat en l'ocupació pública i han afirmat que els ciutadans ho notaran en els serveis socials que perceben. Així mateix, han apuntat que celebrarien que la Intersindical Alternativa de Catalunya (IAC) se sumés aquests acords. El Govern recorda que al març passat va abonar als treballadors públics el 34,42% de la paga extraordinària del 2012, una paga que es va començar a retornar el març del 2015 (el 24,04%) i el novembre del 2016 ( el 20,77%). El percentatge restant, un 20,77% més, es farà efectiu també durant el 2018. Pel que fa al retorn de les condicions laborals dels empleats públics, també s’ha acordat ampliar els supòsits d’incapacitat temporal amb la percepció del 100% de la retribució. El Govern i els representants sindicals també han acordat adoptar les mesures necessàries de reducció de temporalitat i d’estabilització de les plantilles amb l’objectiu de situar la taxa d’ocupació temporal en l’administració de la Generalitat en un 8% durant un període de tres anys. Aquest acord es desenvoluparà en els àmbits sectorials de negociació corresponents, un cop se n’hagin establert els criteris generals en el marc d’un grup de treball que es constituirà amb aquesta finalitat.

Summary: Govern i sindicats formalitzen el retorn del 10% de la paga extra de 2013 i reduir la temporalitat de l'ocupació


L'Associació de directius i empresaris de Lleida reclama la formació d'un govern a Catalunya perquè es reprenguin les polítiques i les inversions públiques que garanteixin que l'economia continuï creixent. Així ho han exposat a la presentació de la 29a Trobada Empresarial al Pirineu, que precisament porta per títol 'Liderant un creixement sostenible'. Els organitzadors esperen tornar a reunir uns 600 participants a la Trobada, que es farà el 14 i 15 de juny a la Seu d'Urgell. Aquest any el programa posa el focus en dos aspectes: les noves tecnologies -amb la irrupció de la intel·ligència artificial i les criptomonedes en el món empresarial- i també en els reptes de la Unió Europea, com les conseqüències del Brexit o les polítiques proteccionistes dels Estats Units. La taula dedicada a aquesta última qüestió comptarà amb l'exministre i expresident del Parlament europeu, Josep Borrell. Altres participants a les sessions seran el fundador de DOCTOR MUSIC, Neo Sala, l'economista i ex-secretari d'Estat d'Economia David Vegara, o el director general de Tesla a Espanya, Jorge Milburn. El president de la Trobada, Vicens Voltes, ha argumentat que, després dels estímuls que es van posar en marxa per sortir de la crisi, ara és moment de trobar nous mecanismes per garantir que l'economia continuï creixent, i aquests mecanismes passen una "acció governamental" a tots els nivells, des de l'administració local a l'europea.  Voltes ha apuntat la necessitat de reactivar les polítics de recerca i desenvolupament, adaptar la formació a les necessitats de les empreses per combatre l'atur juvenil i també la inversió en infraestructures com a factor clar "per millorar a la competitivitat i productivitat empresarial". En aquest context. el fet de no tenir executiu a Catalunya "no ajuda", ha afirmat. I ha afegit: "les competències del govern autonòmic funcionen per inèrcia però també cal una acció de govern perquè s'han d'atendre moltes peticions, per tant, evidentment quan abans tinguem un govern millor per la societat, pel sector empresarial, per l'economia del país, per Catalunya, per Espanya i per Europa".  La Trobada Empresarial al Pirineu arriba a la 29a edició consolidada com una de les jornades econòmiques privades de tot Catalunya que aconsegueix atraure un major nombre de participants. En aquesta edició, l'organització espera tornar a arribar al "sostre" dels 600 que s'han assolit  a les darreres edicions. Les diferents conferències i taules rodones previstes pels dos dies estaran moderades per periodistes com és el cas de Josep Puigbó, Xavier Vidal-Folch, Esther Vera o Martí Saballs.

Summary: Els empresaris lleidatans reclamen la formació d'un govern perquè es reprenguin les polítiques a favor de l'economia


En Comú Podem s'ha compromès a derogar el Pla de Conca de l'Ebre i a desmantellar la plataforma Castor si governa a l'Estat espanyol. Així ho ha assegurat l'eurodiputat Ernest Urtasun aquest dilluns on ha fet campanya per la coalició des de Tortosa. Urtasun ha destacat les darreres accions que s'estan duent a terme a Brussel·les sobre aquests dos projectes que afecten les Terres de l'Ebre, i ha destacat el compromís d'En Comú Podem amb el territori. Urtasun ha recordat que aquest mateix dimarts es presenta l'informe de la comissió de Peticions sobre el Pla de Conca de l'Ebre, després de la visita d'eurodiputats al delta de l'Ebre, i que si bé ja és "crític" esperen que en el període d'esmenes que s'obre fins el 13 de juliol es pugui endurir exigint la retirada d'aquest planejament. Urtasun, que ha fet campanya acompanyat del número 5 al Congrés per Tarragona, Vicent Pruñonosa, i el número 2 al Senat, el tortosí Jordi Jordan, ha assegurat que si En Comú Podem governa derogarà el Pla de Conca de l'Ebre i canviaran tota la política hidràulica que ha dut a terme el PP.  Una altra de les qüestions que afecten les Terres de l'Ebre és el projecte Castor. L'eurodiputat ha assegurat que s'està treballant en diversos fronts a Europa per intentar aturar la indemnització milionària, i s'ha compromès que si En Comú Podem governa impulsaran que hi hagi un desmantellament definitiu de la planta com reclama la Plataforma en defensa de les Terres del Sénia.

Summary: En Comú Podem  es compromet a derogar el Pla de Conca de l'Ebre i a desmantellar el Castor si governa


Una avaria d'un tren de la R15 a l'estació de Passeig de Gràcia, a les 9.08 hores del matí, causa retards d'entre 30 i 50 minuts en la circulació ferroviària, tant en les línies de llarg recorregut com a les línies R2, R11 de rodalies, tot i que també tenen afectacions la R13 i R16. El Talgo Barcelona-Sevilla que ha sortit a les 10.50 hores acumula 49 minuts de retard i l'Euromed Barcelona-Alacant de les 10.50 hores, 42 minuts de demora, segons la companyia. El tren avariat ha sortit de l'Estació de França amb destinació Riba-roja d'Ebre. Com a conseqüència, la circulació entre Passeig de Gràcia i Sants ha quedat restringida a una sola via, i els trens es desvien per Arc de Triomf i Plaça de Catalunya. Segons ha informat Renfe, pels volts de tres quarts d'onze del matí el tren ja s'ha pogut retirar.

Summary: Retards d'entre 30 i 50 minuts en Llarga Distància, R2 i R11 per un tren avariat a Passeig de Gràcia


El comerç electrònic va augmentar un 28,6% durant el segon trimestre del 2019, fins als 11.999 MEUR, segones les darreres dades facilitades per la Comissió Nacional dels Mercats i la Competència (CNMC). Els sectors d'activitat amb més ingressos van ser les agències de viatges i els operadors turístics, amb el 16% de la facturació total; seguit del transport aeri amb el 8,8% i els hotels i allotjaments similars amb un 5,8%. Pel que fa al nombre de transaccions, durant el segon trimestre se'n van fer més de 211 milions, un 32,7% més que en el mateix període de l'any anterior.  Pel que fa a la segmentació geogràfica, els portals de comerç electrònic de l'Estat van acumular el 53,4% dels ingressos, mentre que el 46,6% restant van ser compres amb origen a l'Estat fetes a webs de l'exterior. La diferència entre el que es compra des de l'estranger a llocs webs estatals i el que es compra des de l'Estat a l'estranger va acumular un dèficit de 2.966 MEUR.  Els sectors amb més volum de negoci des de l'Estat cap a l'exterior van ser el transport aeri (11,6%), els hotels i allotjaments similars (7,4%) i la roba (7,4%).  D'altra banda, les compres fetes a l'Estat a portals estatals van créixer un 22,3% interanual fins als 3.791 MEUR. El sector turístic va suposar el 27,8% de la facturació dins de l'Estat, seguit de l'administració pública, impostos i seguretat social (6,5%).

Summary: El comerç electrònic arriba als gairebé 12.000 MEUR en el segon trimestre del 2019 a l'Estat


El Govern ha decidit allargar 15 dies més les restriccions aplicades a Reus per contenir el brot de la covid-19. Així, es recomana a la població que es quedi a casa i només es relacioni amb el grup de convivència habitual. Es manté el 50% d'aforament en interiors de bars i en terrasses. El consum ha de ser a la taula i aquestes han d'estar separades per 1,5 metres com a mínim. Els locals de restauració han de tancar a la 1 de la matinada i no poden admetre nous clients a partir de la mitjanit. En les activitats culturals l'aforament és del 50%, i en el cas dels actes religiosos, l'assistència màxima ha de ser del 33%. Com a tot el país, estan prohibides les reunions de més de 10 persones.

Summary: El Govern allarga 15 dies més les restriccions a Reus per contenir el brot de covid-19


Les persones amb competència professional en el sector de la dependència i la teleassistència podran formar-se el proper curs 2018-2019 per a posteriorment superar els mòduls del cicle de grau mitjà d’Atenció a Persones en Situació de Dependència, segons ha informat el Departament d’Ensenyament. Aquesta formació complementària es destina a professionals d’aquest àmbit que vulguin acreditar la seva experiència a través de l’avaluació i acreditació de competències. Amb aquesta finalitat, s’oferiran 60 places del cicle d’Atenció a Persones en Situació de Dependència, i que es podran sol·licitar en el procés de preinscripció entre el 12 i el 30 de setembre. Poden presentar-se les persones que hagin passat en anys anteriors per processos d’acreditació de competències d’aquest àmbit i tingui acreditada alguna qualificació professional de l’àmbit de dependència -atenció en domicili, en institucions socials i teleassistència-. De fet, un total de 10.462 persones han acreditat alguna unitat de competència de l'àmbit de la dependència en convocatòries anteriors. La formació complementària s’impartirà en la modalitat a distància a través de l’Institut Obert de Catalunya, mentre que la tutoria presencial es durà a terme a l’Institut Gallecs (Mollet del Vallès), Institut Montilivi (Girona) i Institut Salvador Seguí (Barcelona).   L’objectiu és facilitar a les persones poder accedir a la formació per qualificar-se i acreditar-ne l’expertesa, amb l’objectiu d’obtenir el títol corresponent, i capitalitzar així la seva experiència en el sector de la dependència.   Els mòduls professionals del títol són Organització de l'Atenció a les Persones en Situació de Dependència, Atenció Sanitària, Atenció Higiènica, Atenció i Suport Psicosocial, Característiques i Necessitats de les Persones en Situació de Dependència, Teleassistència, Suport Domiciliari, Suport en la Comunicació, Destreses Socials, Primers Auxilis, Formació i Orientació Laboral, Empresa i Iniciativa Emprenedora, Anglès Tècnic, Síntesi i Formació en Centres de Treball.

Summary: Ensenyament ofereix 60 places del cicle d'atenció a la dependència


JxCat i ERC governaran novament a la ciutat de Valls. Sense sorpreses de darrera hora, les dues formacions han tornat a rubricar un pacte de govern un mes després de la constitució dels ajuntaments. L'acord s'ha presentat aquest divendres, abans del ple d'aprovació del nou cartipàs. Les dues forces van sumar el 55% dels vots emesos en les eleccions del 26-M. L’alcaldessa Dolors Farré (JxValls), que relleva Albert Batet en el càrrec, considera, però, que l’acord no s’ha de veure com una reedició del pacte de l’anterior legislatura, bàsicament perquè ambdós partits han apostat per la regeneració de llistes. De fet, de la vintena de regidories -que pengen de sis grans àrees-, la meitat seran assumides per cares noves. Augmenten les retribucions per dedicacions exclusives i càrrecs de confiança.

Summary: JxCat i ERC es reparteixen 6 àrees i 19 regidories a l’Ajuntament de Valls


El número 2 d'ERC a les eleccions espanyoles, Gabriel Rufián, ha explicat aquest divendres que la formació defensarà al Congrés dels Diputats la celebració d'un referèndum d'autodeterminació de Catalunya i un sobre la monarquia. Durant l'esmorzar informatiu 'Fòrum Europa. Tribuna Catalunya', Rufián ha concretat que proposaran el d'autodeterminació en una mesa de diàleg entre el govern espanyol i el català, mentre que el de la monarquia donaran suport a les iniciatives de Podem. En aquest sentit, Rufián ha reclamat tornar a l'escenari previ al debat dels pressupostos generals de l'Estat i seure en una taula de diàleg entre governs que aglutini les sensibilitats polítiques de Catalunya. També ha avisat que ERC no anirà a Madrid a "bloquejar". "L'únic bloqueig que volem és al 155 i al feixisme", ha dit.

Summary: ERC defensarà al Congrés un referèndum d'autodeterminació i un sobre la monarquia


Els alumnes universitaris estan convocats a fer vaga aquest dijous i divendres a favor del referèndum ACN Cerdanyola del Vallès.-Una cinquantena d'estudiants de l'UAB han tallat aquest dijous a primera hora, entre vuit i dos quarts de nou, la B-30, a l'alçada del campus universitari, en sentit Tarragona en la primera jornada de vaga convocada en defensa del referèndum i contra les darreres actuacions de la Guàrdia Civil a Catalunya per evitar l'1-O. La protesta, que també es posiciona a favor del dret d'autodeterminació de Catalunya, està convocada per l'Assemblea de facultats de la universitat. D'altra banda, uns 200 joves han passat la nit a la Facultat de Lletres, que també participaran amb altres companys a la manifestació que arrencarà a partir de les dotze del migdia a la Plaça Universitat de Barcelona i que enfilarà cap a la Gran Via i la Plaça Espanya per finalitzar a la Plaça dels Països Catalans, davant de l'Estació de Sants.

Summary: Una cinquantena d'estudiants de l'UAB talla la B-30 en sentit Tarragona


A Catalunya, el nombre d'usuaris de bus va retrocedir quatre dècimes ACN Barcelona.-El nombre de viatgers de metro a Barcelona va caure un 3,1% al juny en relació amb el mateix mes del 2018, fins als 33,894 milions, segons les dades provisionals de l'Estadística de Transport de Viatgers de l'INE, tot i que en el període acumulat des del gener s'ha produït un augment de l'1,8% en comparació amb els sis primers mesos de l'any passat. Pel que fa els viatges en bus a la capital catalana, el nombre d'usuaris va caure set dècimes al juny, fins als 19,3 milions, mentre que en el període acumulat es va registrar un increment del 4,7%. A Catalunya, el transport urbà mitjançant el bus va registrar 26,69 milions de passatgers, quatre dècimes menys que al juny del 2018. Al conjunt de l'Estat, més de 432,6 milions de passatgers van utilitzat el transport públic al juny, un 1,1% més que en el mateix mes del 2018. El transport urbà va créixer un 0,7% anual i l'interurbà disminueix un 0,1%. Dins de l'interurbà, destaca l'increment d'un 10% en el transport aeri.  En el transport interurbà, destaca l'augment de viatgers en els autobusos de llarga distància, fins a un 6,3%, i dels trens de Llarga Distància, un 3,6% i dins d'aquest apartat, l'AVE en un 4,9%, mentre que el transport aeri va pujar un 10%.

Summary: El nombre de viatgers de metro a Barcelona cau un 3,1% al juny


El Síndic de Greuges, Rafael Ribó, ha reclamat l'amnistia, l'indult o "revisar en profunditat" el delicte de sedició del Codi Penal com a "mecanismes polítics o jurídics" per alliberar les nou persones que estan a la presó per la sentència de l'1-O ditada pel Tribunal Suprem. Després de lliurar l'informe 'La sentència 459/2019 del Tribunal Suprem i la seva repercussió en l'exercici dels drets fonamentals' al president del Parlament, Roger Torrent, ha explicat que cal trobar "la forma més decidida, clara i amb els temps oportuns" perquè la presó "condiciona tot el conflicte" i d'aquesta manera es podria iniciar un "diàleg constructiu". Ribó també ha advertit que la sentència posa en risc la llibertat d'expressió i de reunió per a tots els ciutadans. Ribó ha explicat que hi ha "tres possibles sortides que són responsabilitat del poder polític", dels quals l'amnistia és "idònia" i "la més favorable per tothom pensi el que pensi" i suposaria "superar el conflicte de soca-rel". La segona possibilitat que ha exposat el síndic és l'indult, que considera "perfectament assumible", i la tercera la reforma o derogació del delicte de sedició. L'adjunt general, Jaume Saura, ha dit que la derogació podria tenir efectes retroactius.   "Aquest és un conflicte polític i s'ha de resoldre políticament", ha exposat Ribó, per tal de fer front al que ha anomenat "el govern dels jutges".  L'informe tracta les afectacions a les persones condemnades i als seus drets fonamentals en el marc del procés penal. En aquest sentit el Síndic considera que la sentència és "desproporcionada i podria haver vulnerat drets constitucionals de les persones condemnades".  El Sindic també ha alertat de possibles "afectacions" de l'extensió d'una interpretació restrictiva de drets fonamentals, com ara la llibertat de reunió i manifestació o la llibertat d'expressió, la perspectiva de possibles drets afectats del Conveni europeu de drets humans i també el principi d'inviolabilitat parlamentària i la separació de poders. En aquest sentit, ha alertat del possible 'chilling effect' que pot suposar la desincentivació de l'exercici dels drets fonamentals a la ciutadania. L'informe afirma que el Tribunal Suprem no era el "jutge ordinari predeterminat per la llei", a la vegada que l'acusació inicial de rebel·lió "va viciar tota la causa i va dur a diverses situacions greus, com ara que a les persones acusades se'ls imposés una presó preventiva injustificada i desproporcionada".  El text remarca que la sentència "fa una interpretació expansiva de preceptes legals deficients i no fa una ponderació concreta i específica dels drets a la lliure expressió i a la llibertat de reunió i manifestació amb relació als fets que s'atribueixen als encausats amb la llei penal, per valorar-los des de la perspectiva de l'exercici de drets fonamentals i no només del Codi penal.

Summary: El Síndic reclama l'amnistia, l'indult o la derogació de la sedició del Codi Penal per alliberar els presos de l'1-O


Les obres d'aquest espai han tingut una durada de sis mesos ACN Barcelona.-Aquest diumenge s'ha inaugurat la nova plaça de les Dones de Nou Barris, que homenatja la lluita feminista de les veïnes del districte. Les obres d'aquest espai, delimitat pels carrers de Les Torres, Nou Barris i Portlligat, a les Roquetes, han tingut una durada de mig any i han tingut una inversió total d'uns dos milions d'euros. A la plaça, d'uns 4.100 metres quadrats, s'ha creat un espai verd que enllaça el parc del Pla de Fornells i l'eix cívic de l'entorn del mercat de Montserrat. L'espai és fruit de la col·laboració directa entre el Govern del Districte i les dones de Roquetes en totes les fases del projecte, des del disseny de l'entorn fins a la tria del nom, que ha estat escollit per les veïnes del barri. La inauguració de la nova plaça de les Dones de Nou Barris ha comptat amb la regidora de Nou Barris, Janet Sanz, i la regidora de Feminismes i LGTBI, Laura Pérez. L'acte ha estat coorganitzat pel Districte i la Plataforma d'Entitats de Roquetes, amb la col·laboració del projecte InVisibles de recuperació de la memòria històrica amb mirada de dones. En el marc de la festa, s'ha estrenat un conjunt de poemes elaborats pels col·lectius i entitats feministes i de dones de Roquetes i Nou Barris, que quedaran incrustats permanentment al terra de la plaça. A més, aquest dimarts a les 21.30 hores hi haurà un cicle de cinema a la fresca coorganitzat amb la regidoria de Feminismes i LGTBI en què es projectarà la pel·lícula 'El viatge de la Bettie' i el documental 'Com les dones han fet i fan Roquetes'.

Summary: La nova plaça de les Dones de Nou Barris homenatja la lluita feminista de les veïnes del districte


"És un dia molt tranquil per treballar". L'alcalde de Deltebre, Lluís Soler, i la resta de l'equip de govern convergent s'han reunit aquest dimarts per avançar el pressupost del 2017, que han d'aprovar la setmana vinent. Govern i gairebé l'oposició en bloc han decidit obrir portes aquest 6 de desembre -sense, però, funcionaris. Dels cinc grups municipals que hi ha en aquest municipi ebrenc, quatre han volgut treballar en el dia festiu de la Constitució. Així, gairebé tots els regidors, 16 dels 17 al consistori -excepte un del PP- han donat suport a l'acció proposada per l'ANC. Durant tot el matí l'activitat d'atenció al públic ha estat mínima i sense incidències. Tan sols una turista s'ha acostat per preguntar per l'oficina de turisme. A l'Ajuntament també s'ha muntat una taula rodona per parlar del procés. Deltebre, al Baix Ebre, és, junt amb Vic, l'únic de Catalunya amb una causa oberta a l'Audiència Nacional. Són els dos únics municipis catalans que tenen el procediment judicial obert pel jutjat 2 de l'Audiència Nacional per haver donat suport a la declaració independentista aprovada pel Parlament de Catalunya el 9-N. L'alcalde ha recordat que "la resta s'han arxivat tots; ens hem personat com a Ajuntament i com a l'alcalde, però no ho han acceptat, i ara ho hauré de fer a títol personal a veure si així podem saber l'abast d'aquest expedient judicial obert". "No tenim por de res i estem pel dret a decidir i la consecució de l'estat català", ha afegit Soler.  La causa oberta ha estat un dels motius pels quals aquest municipi, el més extens del delta de l'Ebre, adherit a l'AMI, no s'ho ha pensat dos cops en sumar-se a l'obertura simbòlica del consistori proposada per l'ANC local. Però el govern ha aprofitat per fer feina. Mentre els vuit regidors convergents s'han tancat en junta de govern per avançar els comptes de l'any que ve, vuit de l'oposició s'han quedat al vestíbul, en torns, per atendre qualsevol ciutadà, si bé la jornada ha estat molt tranquil·la. D'altra banda, no hi ha hagut cap funcionari treballant. No és el primer cop que aquest govern aprofita un festiu per treballar i avançar qüestions municipals. Però el fet que fos el 6-D, s'ho han pres "amb més ganes", ha reconegut l'alcalde. "La Constitució no ens fa emocionar, sinó tot al contrari; i d'aquí la gran majoria som joves i no la vam votar; no ens la sentim pròpia, i això fa que el 6-D sigui un dia més", ha afegit. Dins l'Ajuntament també s'ha muntat una taula rodona, liderada per l'ANC, en la qual s'ha llegit el manifest de l'AMI i s'ha parlat del referèndum, del procés i la judicialització de la política.

Summary: Lluís Soler, alcalde de Deltebre: "Avui és un dia ideal per treballar"


La delegada del govern espanyol a Catalunya, Teresa Cunillera creu que a les pròximes eleccions espanyoles només hi ha dues alternatives “o el ‘trifachito’ o un govern que es pugui construir sobre el partit socialista”. En una entrevista a ‘El Suplement’ de Catalunya Ràdio, Cunillera ha deixat clar que el diàleg amb Catalunya serà una peça important de la campanya del PSOE i que cal arribar a acords per arribar a una solució i que la sortida no pot basar-se en una lògica de “vencedors i vençuts”. La delegada del govern espanyol acusa al líder del PP, Pablo Casado, d’estar “obsessionat” amb el 155 i creu que no es donaran les condicions perquè es pugui tornar a aplicar aquest article a Catalunya.

Summary: Cunillera: “Hi ha dues opcions: o el ‘trifachito’ o un govern que es pugui construir sobre el partit socialista”


El diputat electe d'En Comú Podem al Congrés Jaume Asens ha demanat "treure el cordó sanitari establert pel PSOE, el PP i altres partits sobre els partits independentistes" per desbloquejar la governabilitat de l'estat espanyol. "Fins que no resolem la qüestió territorial catalana serà difícil sortir del 'bucle' i atzucac en què estem", ha dit a TV3. Asens ha demanat "responsabilitat" i "sortir de les zones de confort" als partits perquè "el perímetre creat a la moció de censura que va fer fora Rajoy és el que" ha de "treure del bloqueig". Per garantir l'estabilitat ha reclamat als partits "flexibilitzar les posicions", "superar la lògica partidista i de lluita i de trinxera" i fer un "esforç de generositat" per arribar a acords de país. Asens ha dit que espera que ERC faciliti un acord d'esquerres per formar govern a Espanya. "Seria molt estrany que aquell xec en blanc que tots vam veure al final de la legislatura es convertís ara amb una línia vermella que fes inviable aquest govern d'esquerres", ha manifestat.  Però el diputat d'En Comú Podem considera que ERC "és molt imprevisible" i ho ha comparat amb "tirar una moneda a l'aire". "Esperem que caigui del costat del sentit comú, de la responsabilitat", ha afegit. En aquest sentit ha apel·lat a que els partits progressistes s'han de "conjurar" per "construir un dic de contenció contra l'extrema dreta".  "Ha passat el temps dels retrets i les acusacions i ha de venir el temps de la responsabilitat", ha reblat Asens. Sobre la situació a Catalunya ha insistit en que "el conflicte de fons és polític i només es resoldrà per les vies estrictament polítiques i democràtiques i no subcontractant la gestió del conflicte territorial a Marchena i Marlaska, no és per la via policial i judicial que es resoldrà".

Summary: Asens demana al PSOE "treure el cordó sanitari als partits independentistes" per desbloquejar la governabilitat


El tinent d'alcaldia de Drets de Ciutadania de Barcelona, Jaume Asens, considera que el president del govern espanyol, Pedro Sánchez, "ha de demanar disculpes" en nom de l'Estat a "Roger Español i als 2 milions de persones que van intentar exercir el seu dret a vot i van patir l'1-O". En una entrevista al programa 'El Suplement' de Catalunya Ràdio, ha criticat que l'executiu espanyol no està col·laborant en la investigació de l'actuació policial d'aquell dia i que està enviant les imatges dels fets "editades". A més, ha advertit que si segueix negant-se a "donar informació sobre les càrregues", podria "incórrer en desobediència". "El PSOE està mantenint la política d'ocultació de la repressió de l'1-O que va iniciar el govern del PP", ha criticat. L'advocat de l'acusació de l'Ajuntament contra els policies que van actuar l'1 d'octubre s'ha mostrat optimista de l'evolució del procés judicial. "Hi ha una bona notícia perquè un any després estem més a prop de fer efectiva la justícia perquè bona part dels agents que van actuar han hagut de tornar aquí per rendir comptes de la seva actuació", ha destacat. Amb tot, ha lamentat que durant aquests dies han vist "un exercici d'ocultació, d'encobrir-se entre ells", cosa que, segons ell, "forma part d'una estratègia de defensa" que els "sorprèn venint de funcionaris públics". Asens ha assegurat que "l'operatiu de l'1-O no va ser fruit de la iniciativa de 3 o 4 agents descoordinats" i ha reiterat que "quan es dispara la pilota de goma contra Roger Español, és un moment en què no s'està produint cap alteració de l'ordre públic". Davant d'això, el tinent d'alcalde ha recordat que "la policia ha de prevenir una alteració de l'ordre públic, no provocar-la".

Summary: Asens creu que Sánchez "ha de demanar disculpes" en nom de l'Estat "als 2 milions de persones que van patir l'1-O"


La presència d'una quinzena de neonazis a la Universitat Autònoma de Barcelona (UAB) ha provocat aldarulls entre aquest grup i estudiants que els escridassaven perquè marxessin que han acabat amb un mosso d'esquadra i un agent de seguretat del centre ferits pel llançament i l'impacte d'una ampolla. El grup neonazi s'ha presentat davant d'una parada que tenia instal·lada Societat Civil Catalana i durant dues hores s'han viscut moments de tensió sota la vigilància d'agents de seguretat privada del campus universitari. En el moment en el que es disposaven a escortar el grup neonazi fora del campus, s'han produït corredisses i els dos grups s'han trobat i han hagut aldarulls. Com a resultat un mossos d'esquadra de paisà ha resultat ferit al cap i també ha resultat ferit un agent de seguretat per contusions, segons ha informat la policia catalana. Per controlar la situació ha calgut l'actuació dels antidisturbis dels Mossos d'Esquadra que s'han endut els neonazis escortats fins a l'exterior del campus. (En aquesta notícia s'ha actualitzat que tant el mossos d'esquadra com l'agent de seguretat de la UAB han resultat ferits pel llançament i l'impacte de la mateixa ampolla) Des de Societat Civil Catalana havien demanat permís al centre per fer un acte a l'exterior de la Facultat de Polítiques i Economia, a l'eix central, on han habilitat una carpa. Un grup d'una quinzena de neonazis han fet presència al costat de la carpa i això ha provocat que comencessin a arribar estudiants cridant consignes antifeixistes. SCC ha fet el seu acte i ha recollit la carpa i ha estat en aquest moment quan ha crescut la tensió.  Els estudiants s'han anat concentrant davant del grup cridant 'Fora feixistes de la universitat' i tant uns com altres estaven custodiats per agents de seguretat de la UAB. A l'exterior del campus, hi havia més d'una desena de la brigada mòbil dels Mossos d'Esquadra i una ambulància. Finalment, en el moment en que els agents es disposaven a escortar els neonazis fins a l'exterior hi ha hagut corredisses i enfrontament entre els dos grups que ha acabat amb un mosso i un agent de seguretat de la UAB ferits. En aquest moment els antidisturbis han accedit al campus i s'han desplegat per controlar la situació. Un cop els agents s'han endut els neonazis a l'exterior del campus, la situació ha tornat a la calma.  Al seu perfil de Twitter, SCC ha condemnat els fets i ja abans havien escrit: "Exigim que els violents, d'extrema dreta o esquerra, nazis o separatistes, marxin de la UAB". Han fet un tuit assegurant que "els extrems violents es busquen i s'alimenten" i assegurant que ells estan "sempre en defensa de la democràcia i l'Estat de dret".

Summary: ACTUALIZACIÓ:Aldarulls entre una quinzena de neonazis i estudiants de la UAB amb un mosso d'esquadra i un agent de seguretat ferits


El rei Felip VI ha defensat a la sessió solemne d'obertura de la legislatura de les Corts que "Espanya no pot ser d'uns contra els altres" sinó que "ha de ser de tots i per a tots". El monarca ha destacat que hi ha una "nova realitat", amb el Congrés més fragmentat de la història de la democràcia, i ha fet una crida a "pactar i acordar". "La diversitat d'idees i opinions va unida al comú respecte als nostres valors constitucionals", ha dit aquest dilluns en el seu discurs a l'hemicicle de la cambra baixa. El monarca ha reivindicat la Constitució i ha assegurat que serveix de base per a l'entesa. "Una Constitució que va néixer del diàleg i l'acord, i també per al diàleg i l'acord" i que té una vocació "integradora i incloent a l'hora que respectuosa" amb la "pluralitat i diversitat territorial". El monarca ha estat rebut amb aplaudiments a l'hemicicle. Els ministres d'Unides Podem (Pablo Iglesias, Irene Montero, Alberto Garzón, Yolanda Díaz i Manuel Castells) han aplaudit el Rei a la seva entrada a l'hemicicle mentre que els diputats de la formació lila l'han rebut drets però sense aplaudir. El PNB tampoc ha aplaudit. A l'acte no hi han assistit els diputats d'ERC, JxCat, EH Bildu, la CUP i el BNG. El Rei ha fet una crida a "recordar, preservar i sobretot a fer prevaldre en tota la seva plenitud" l'esperit de la transició amb els valors de "concòrdia, reconciliació, entesa, respecte i llibertat" no només "per un exercici de responsabilitat sinó per un "deure moral". En aquest sentit, el monarca ha recordat que en un escenari de "major pluralisme representatiu", "l'essència del parlamentarisme és l'acord". Meritxell Batet fa una crida a l'acord La presidenta del Congrés, Meritxell Batet, ha fet una crida a l'acord i al "respecte i a la generositat". "Respecte a l'altre sempre, evitant la seva desqualificació, el seu desconeixement o la seva exclusió, assumint que escoltar exigeix reconèixer l'altre", ha dit. "La democràcia no és ni pot ser exclusió. Al Parlament, no existeix l'enemic", ha remarcat Batet, que també ha afirmat que "les democràcies són sistemes polítics oberts a la integració de tots i al canvi". "Tot i les nostres discrepàncies, i potser per això, necessitem més que mai restablir consensos polítics, socials i territorials. No és fàcil fer-ho però només serà possible des del compromís i esforç diari, des del reconeixement de l'altre i la seva consideració, sempre en el marc dels procediments democràtics i de l'observança de les lleis", ha afirmat. No es feia des del 2016 L'últim acte d'obertura solemne de les Corts es va fer el novembre del 2016 amb el popular Mariano Rajoy com a president del govern espanyol. En aquella ocasió ERC i EH Bildu tampoc hi van assistir mentre que el llavors PDeCAT sí que hi va ser. Aquest dilluns, el rei ha estat rebut pel cap de l'executiu, Pedro Sánchez, i ha pronunciat el discurs davant del primer executiu de coalició des de la transició.

Summary: Felip VI, a la sessió d'obertura de la legislatura: "Espanya no pot ser d'uns contra els altres. Ha de ser de tots"


El vicepresident del Govern i conseller d’Economia i Hisenda, Oriol Junqueras, obrirà converses en les pròximes hores i dies amb la CUP i CSQP per trobar “l’instrument més eficaç” davant del dictamen del Consell de Garanties Estatutàries, que ha considerat inconstitucional la disposició addicional dels pressupostos sobre el referèndum. En la roda de premsa posterior al Consell Executiu, la portaveu del Govern, Neus Munté, s’ha mostrat convençuda que es trobarà el “desllorigador” i no ha avançat si la posició del consell executiu és modificar el redactat o mantenir-lo. S’ha limitat a assegurar que el compromís del Govern amb el referèndum és “irrenunciable” i ha afegit que aquest compromís no depèn de la disposició addicional dels pressupostos en qüestió.

Summary: Junqueras obrirà converses amb CUP i CSQP per trobar l’eina “més eficient” davant el dictamen del Consell de Garanties


El Departament d'Agricultura, Ramaderia, Pesca i Alimentació ha posat en marxa aquest dilluns una campanya digital per promoure les activitats nàutiques durant la temporada turística. L'espot publicitari porta per nom 'Catalunya és casa teva' i s'estendrà durant la primera quinzena de juliol en mitjans de comunicació i xarxes socials. L'anunci forma part d'un paquet de mesures aprovat pel Govern de suport a les activitats maritimo-recretives, on també ha inclòs una subvenció de 750.000 euros. Se'n podran beneficiar aquelles empreses que estiguin inscrites al Registre Oficial de Centres d'Activitat Marítima de Catalunya. Els diners han de servir per compensar les despeses de manteniment i les tasques d'adequació a la situació de la covid-19.

Summary: Agricultura llança una campanya digital per promoure les activitats nàutiques durant els mesos d'estiu


L’Institut Català de Finances (ICF) ha facilitat l’accés al finançament, a través de préstecs i avals, a un total de 799 empreses per un import de 307,4 milions d’euros, durant el primer semestre de 2016. El 97% de les empreses destinatàries d’aquest finançament són pimes i emprenedors. Segons dades facilitades per l’entitat financera pública de la Generalitat, la xifra total d’operacions de préstec i aval concedits ha arribat a les 1.174, un 6% més que el mateix període de l’any anterior. També ha crescut un 2% el nombre d’empreses finançades, mentre que el volum de finançament agregat ha estat un 11% inferior. L’import mitjà per operació ha estat de 262.000 euros. L’ICF calcula que el suport de l’entitat ha permès crear o mantenir més de 33.000 llocs de treball.  El 86% del volum d’inversió creditícia s’ha destinat a finançament nou, enfront del 82% del 2015. El nombre d’operacions de refinançament s’ha reduït de gener a juliol i ja només representa el 14% del volum de l’activitat. Pel que fa a l’àmbit territorial, el 82% del volum de finançament formalitzat ha estat a l’àrea metropolitana de Barcelona, una proporció que es correspon amb el pes que té aquest territori sobre el PIB de Catalunya. Per import,  segueixen la demarcació de Girona (19 milions d’euros), la Catalunya Central (12 milions d’euros) i Lleida (7 milions d’euros). Per nombre d’operacions, per darrera de l’àrea metropolitana se situen la Catalunya Central (89 préstecs i/o avals), Lleida (82 préstecs i/o avals) i Girona (77 préstecs i/o avals). En total aquest any 2016 l’ICF disposa de 700  milions d’euros per facilitar el finançament del teixit empresarial. L’entitat obté aquests recursos econòmics als mercats, el que vol dir que els fons no provenen dels pressupostos de la Generalitat. En el primer semestre de l’any, el grup ICF ha obtingut uns resultats positius de 6,8 milions d’euros abans d’impostos.

Summary: L’ICF finança 799 empreses amb 307 milions d’euros en la primera meitat de 2016


Tècnics del Centre de Restauració de Béns Mobles de Catalunya treballen des de fa unes setmanes amb la restauració de l'únic finestral romànic que es conserva del campanar de la catedral de Solsona. Es tracta d'un dels pocs vestigis que queden de l'antiga catedral romànica de Solsona, ja que actualment és un complex d'edificis de diferents estils que van fins el segle XVIII. Aquesta peça arquitectònica ha estat amagada durant anys degut a les ampliacions que ha patit la catedral. El finestral està ubicat en una paret interior d'una de les sales del Museu Diocesà i Comarcal i, a partir d'ara, serà visitable. El museu també vol ampliar l'exposició d'art romànic i centrar-la en elements de la catedral.  La catedral de Solsona és un complex d'edificis de diferents estils, que van des del segle XII fins el XVIII. La catedral, degut als múltiples canvis i restauracions que ha patit, conserva pocs elements del seu aspecte original, però ara en sortirà un a la llum. Es tracta de l'únic finestral romànic que es conserva del campanar de la catedral que, degut a les ampliacions de l'edifici religiós, havia quedat amagat en un passadís de les dependències del Palau Episcopal, que ara formen part del Museu Diocesà i Comarcal de Solsona. Segons ha explicat un dels tècnics que intervenen en la restauració, Aleix Barberà, es tracta d'un finestral romànic del campanar de la primitiva església romànica de Solsona i "un dels pocs vestigis romànics de finals del segle XI i principis del XII que es conserven de l'actual catedral de Solsona". Segons Barberà, és un element arquitectònic "molt interessant", ja que conserva motius decoratius característics del romànic com serien els escacats –dividit en cases quadrades com un tauler d'escacs- o els capitells amb motius vegetals. També té altres peculiaritats com un pilar central del qual arrenca una doble arcada amb altres motius en forma de creus i més escacats.  Els treballs de restauració es basen en la neteja i consolidació d'aquest element arquitectònic, "sense buscar reproduir o reinterpretar cap element perdut", ha explicat Barberà, ja que l'objectiu és "conservar la part romànica i original". El tècnic del Centre de Restauració de Béns Mobles de Catalunya ha detallat que la part de neteja ha estat "molt espectacular" perquè el campanar es va cremar l'any 1810 durant la guerra del francès, de manera que tota la superfície del finestral "tenia una capa ennegrida de sutge que, un cop retirada, ha deixat tons vermells molt característics de la pedra cremada". Precisament, l'incendi va provocar que degut a les altes temperatures les pedres esclatessin o s'esquerdessin. Per això, ha explicat el tècnic, actualment els treballs se centren en la consolidació del finestral "per retornar la solidesa als blocs de pedra que van quedar molt degradats". Aquestes parts erosionades es tracten amb nanopartícules de gel de silici, una tècnica innovadora que permetrà frenar la disgregació de la pedra. Es calcula que els treballs s'allargaran durant dues setmanes més i, un cop enllestits, el finestral quedarà exposat al públic que visiti el Museu Comarcal i Diocesà. D'altra banda, l'equipament solsoní està redactant un projecte museogràfic per dotar de contingut la sala que acull el finestral. De fet, l'objectiu del museu és dotar aquest espai d'elements originals romànics que s'han conservat i que actualment es troben a la reserva.

Summary: Restauren l'únic finestral romànic que es conserva del campanar de la catedral de Solsona després d'anys d'ocultació


Cap empresa o entitat ha presentat una proposta per liderar el Centre d'Automoció de Martorell, un projecte encallat durant anys que ara ha topat amb un nou obstacle. El Govern ha admès que és una "mala notícia pel sector que cap empresa hagi decidit presentar la seva proposta en aquest projecte tant rellevant". A més, l'executiu ha convocat una reunió urgent entre Presidència, Vicepresidència i Economia, Educació i Empresa per tractar la qüestió. Sobre la taula, l'opció d'apostar per una "gestió pública conjunta amb el departament d'Educació i Treball" o impulsar "novament una licitació de la gestió".   La situació actual, després del fracàs de la licitació, s'elevarà als "espais de diàleg i concertació" amb el sector en què es va acordar el model de gestió i el futur del centre en el marc del desplegament de les lleis de formació professional a Catalunya.  La licitació es va aprovar el 31 de juliol per a gestionar i explotar el Centre de Formació Professional d'Automoció de Martorell, i l'havia d'adjudicar el Servei Públic d'Ocupació de Catalunya, el SOC, que és, de fet, el titular del centre.  La decisió es va prendre després de discrepàncies entre l'administració, conflictes jurídics i "manca de consens", i d'acord amb els "agents econòmics i socials més representatius", com les patronals i els sindicats.   El Govern assegura que el seu objectiu era "consolidar la competitivitat del sector de l'automoció i de les empreses, millorant la seva productivitat i ajudant a la creació de llocs de treball i a la qualificació i requalificació contínua de les persones".  A més, es pretenia "desencallar un projecte molt important" que "s'havia vist afectat per diverses controvèrsies jurídiques i mancat del consens suficient per ser impulsat".  Segons va assegurar el mes de maig el conseller d'Afers Socials i Treball, Chakir el Homrani, el centre de Martorell aspirava a acollir fins a 1.500 estudiants diaris a partir de l'any vinent, quan havia d'entrar en ple funcionament.  Ara, el recinte, que només ofereix cursos del SOC per a aturats, es pot veure immers en un nou retard. L'any 2009, l'Ajuntament de Martorell va cedir gratuïtament els terrenys, havia amenaçat amb reclamar-los de nou si no es donava al centre l'ús que inicialment s'havia previst.  Quatre anys després de la seva inauguració, el centre només acull una cinquantena d'alumnes, quan la capacitat és per a gairebé 14.000. El centre va tenir un cost de 13 MEUR, té una superfície d’uns 10.000 metres quadrats que inclouen una gran nau industrial, 39 aules i diversos laboratoris.

Summary: Cap empresa es presenta per liderar el Centre d'Automoció de Martorell


El president de la Generalitat, Carles Puigdemont, ha visitat aquest dissabte a última hora de la nit un dels col·legis electorals a Girona poques hores abans de l'inici del referèndum d'autodeterminació de Catalunya. En concret Puigdemont ha visitat el Col·legi Verd. El col·lectiu Girona Vota ha difós a través de Twitter una fotografia de la visita, acompanyada del text "Visita del president Carles Puigdemont al Col·legi Verd, animant els gironins que estan defensant els seus drets. I tant que votarem!".

Summary: Puigdemont visita un dels col·legis electorals ocupats de Girona poques hores abans de l'1-O


Els Premis Dignitat (edició 2018 i 2019), convocats per la Comissió de la Dignitat, han decidit reconèixer el fundador de WikiLeaks, Julian Assange, el dibuixant Miquel Ferreres, i la plataforma Cap dona en l'oblit. La Nit de la Memòria del proper 24 de gener, quan es lliuraran els guardons, celebrarà dues edicions en una, ja que l'any passat la Comissió va optar per suspendre la gala pel judici al govern català al Tribunal Suprem i la "repressió política que s'estenia", ha recordat aquest dijous en un comunicat l'entitat. Els premis s'entreguen des del 2003 i honoren persones i entitats que han treballat per la memòria, així com personalitats que han tingut un compromís de lluita pels drets democràtics i la cultura catalana.  Julian Assange ha estat reconegut "per la transparència informativa i el seu compromís amb el procés català, denunciant la violència i les clavegueres de l'Estat". Per la seva banda, de Miquel Ferreres s'ha valorat la tasca com a dibuixant de premsa especialment sensible amb la memòria històrica i el compromís cívic de la seva obra. De la plataforma Cap dona en l'oblit s'ha reconegut la campanya de 'Dones per la República' que ha dut a terme per visibilitzar totes les dones represaliades i evitar que quedin silenciades, reivindicant-les com a protagonistes del procés polític. Premis In Memoriam L'entitat també ha reconegut amb el Premi In Memoriam Eva Serra (1942-2018) per la seva aportació com a historiadora al coneixement de la Catalunya moderna i el seu compromís social i lluita política per la independència de Catalunya des del franquisme. L'altre dels premis ha estat per a Francesc Ferrer Pastor (La Font d'en carròs, 1918 – València, 2000), lexicògraf que des dels primers anys del franquisme va treballar per a la normalització de la llengua a València.

Summary: Julian Assange, Miquel Ferreres i Cap dona en l'oblit, guardonats amb els Premis Dignitat


L'exconseller de Territori i Sostenibilitat Josep Rull ha denunciat que el govern espanyol va fer un "ús sistemàtic" del Tribunal Constitucional per "minimitzar l'autonomia de Catalunya". A més, ha dit que els magistrats es van deixar "instrumentalitzar" pel govern espanyol i que la Generalitat s'havia de moure per buscar l'equilibri entre "l'imperi de la llei i el principi democràtic". A preguntes de la fiscal Consuelo Madrigal, també ha defensat que sempre va pensar que un referèndum pactat amb l'Estat era "possible" i que van "esgotar tots els instruments interns amb l'Estat" per aconseguir-ho. A més valorat que es va sentir "honorat" d'haver signat el decret de convocatòria del referèndum perquè la llei era "perfectament legal i emanada d'un Parlament legítim", tot i que l'endemà el TC la va suspendre.  L'exconseller ha reconegut que va ser advertir fins a sis vegades pel TC i ha aprofitat per carregar contra aquest alt tribunal. Ha afirmat que el govern espanyol en va fer un "ús constant i sistemàtic" per presentar-hi recursos i, automàticament, aconseguir suspendre lleis i resolucions només amb una admissió a tràmit i sense entrar en el fons  (en aplicació de l'article 150.2 de la Constitució, que només se li atorga al govern espanyol).  Davant d'aquests advertiments, ha dit que el seu "dilema" era fer un "equilibri" entre "l'imperi de la llei i el principi democràtic" i, usant un terme també usat per Jordi Turull, ha dit que el Govern havia de "ponderar els elements".  L'exconseller ha reconegut que va signar el full de ruta el 2015 però l'ha qualificat de "declaració d'intencions" però que no era un "document estratègic". "Al marge del full de ruta, el mandat democràtic és el programa electoral que recordo que no es va impugnar mai", ha afegit. També ha negat tenir coneixement del document 'Enfocats'.  Error de la fiscal En aquest punt, la fiscal ha preguntat a Rull si el full de ruta demanava que les manifestacions fossin "multitudinàries i espectaculars". El lletrat de Rull, Jordi Pina, ha preguntat on figurava aquesta expressió i també s'hi ha sumat l'exconseller, que ha negat que formés part d'aquell document. De fet, Rull ha corregit la fiscal i ha dit que estava confonent el full de ruta (signat per ERC, CDC, Reagrupament, ACN i Òmnium i AMI) amb un document que només era de l'ANC. La fiscal ha preguntat si en aquest document es cridava a la mobilització ciutadana i Rull ha defensat el dret a mobilització és "la base de tot el moviment ciutadà". "Les mobilitzacions són fonamentals per a qualsevol democràcia que es vegi seriosa i normal", ha replicat.  Confiança en un referèndum pactat  En aquest sentit, ha manifestat que quan va signar el decret de convocatòria del referèndum no pensava que "fes cap mena de desobediència" perquè tenia el convenciment que es podia aconseguir un referèndum pactat. I ha enumerat els diferents "intents" que va fer la Generalitat per aconseguir un referèndum pactat.  Sobre la disposició addicional 40 (que reservava 6 MEUR per a un eventual referèndum), l'exconseller ha defensat que en tots els pressupostos "sempre hi ha una referència concreta o a processos electorals i hi havia una partida per a un eventual procés electoral o referèndum".  Defensa del dret a declarar en català  Rull ha optat per declarar en castellà, com han fet els seus predecessors, però també s'ha queixat per no haver tingut opció de traducció simultània. "No és una cosa menor, se'n vulnera el meu dret a expressar-me en plenitud en la meva llengua materna", ha manifestat.  I també ha lamentat que el català es vegi per alguns sectors com una "amenaça". "Tant de bo es vegi per determinats entorns com una riquesa amb voluntat de ser compartida", ha dit. El president del tribunal, li ha dit que els magistrats no ho veuen d'aquesta manera i ha recordat que s'havia ofert traducció consecutiva.

Summary: Rull denuncia un "ús sistemàtic" del TC per "minimitzar l'autonomia de Catalunya"


El Jutjat número 1 de Tarragona investiga una dona de 32 anys per presumptes delictes de maltractaments, vexacions, lesions i coaccions a nens de la llar d'infants del Morell (Tarragonès), segons han confirmat fonts dels Mossos d'Esquadra. Com ha pogut saber l'ACN, es tracta d'una extreballadora del centre escolar contra la qual hi ha presentades diverses denúncies per incidents ocorreguts quan la dona treballava a la llar -va ser acomiadada al 2016. L'exmonitora va ser detinguda aquest dilluns pels Mossos d'Esquadra i ha passat a disposició judicial aquest dimarts al matí. Hi ha tres persones més investigades en el cas per presumpte encobriment. Es tracta de l'alcalde del Morell, Pere Guinovart, l'exregidora d'Educació i l'exdirectora de la llar d'infants. Els Mossos d'Esquadra van detenir la dona, Marta R.P. i veïna de Valls, aquest dilluns a la tarda després que, fa dos mesos, iniciessin una investigació policial. Segons han explicat fonts pròximes a la investigació, la policia catalana va ser alertada fa un parell de mesos enrere que una extreballadora de la llar d'infants del Morell (Tarragonès), l'única del municipi i de titularitat municipal, hauria pogut cometre un presumpte delicte i que l'Ajuntament no n'hauria informat als Mossos.    Iniciada la investigació, la policia catalana veu indicis de delicte en el cas i investiguen l'extreballadora pels delictes de maltractaments, vexacions, lesions i coaccions, i a l'exdirectora, l'exregidora i l'alcalde per una suposada omissió del deure de perseguir delictes -encobriment. De fet, segons apunten, l'Ajuntament hauria tingut coneixement de les primeres queixes contra l'educadora fa dos anys però no n'alerten els Mossos, tot i que van acomiadar la treballadora. Malgrat que es desconeixen el nombre de nens que haurien pogut patir algun maltractament, els Mossos han pres declaració a pares d'onze d'infants durant la investigació. L'Ajuntament desconeixia els fets Des de l'Ajuntament s'assegura que desconeixia aquests suposats casos de maltractaments, que va ser informat d'un únic succés -quan Marta R.P. hauria clavat una empenta o una puntada de peu a un petit- i que va actuar de forma immediata, acomiadant l'educadora. "En tots els anys de la llar no hi ha cap denúncia de cap pare", ha declarat a l'ACN l'alcalde Pere Guinovart."Ens dol molt perquè en el moment que vam ser conscients de la situació, vam tallar ras i curt", ha afegit. Insisteix que només van ser coneixedors d'aquest fet puntual l'octubre del 2015 a través d'un informe de l'anterior directora del centre -va plegar del càrrec-, i de l'exregidora d'Ensenyament. Es dóna la circumstància, a més, que l'exregidora i l'extreballadora són familiars.  "Si surten més coses que no se'ns han dit haurem d'indagar què ha passat, jo no puc actuar si no ho conec, la responsabilitat no rau en nosaltres sinó en les persones que tenien responsabilitats i haguessin hagut d'avisar abans", ha afegit l'alcalde. L'educadora, però, va respondre presentant un recurs per acomiadament improcedent -amb dos judicis que s'han hagut de suspendre i ara hi ha una tercera vista prevista pel mes de desembre-, si bé ara el procés ha entrat a la via penal. Guinovart assegura que els va agafar per sorpresa quan fa dos mesos enrere l'expedient passés de la via civil a la penal, i que l'Ajuntament no va portar la causa al jutjat penal bàsicament perquè el secretari no ho va plantejar i per pur desconeixement del procediment.   L'extreballadora portava anys treballant a la guarderia. L'escola, oberta fa 15 anys, té 4 línies, una desena de professionals i uns 90 nens de 0 a 3 anys. Guinovart garanteix que la noia va fer pràctiques a la llar, que després ja s'hi va quedar a treballar i es va guanyar la plaça legalment, negant cap possible tracte de favor per la seva relació familiar amb l'exregidora. Els Mossos, però, estan investigant si tenia la titulació adequada pel seu lloc de treball i com va accedir a la plaça. L'alcalde ha volgut trencar una llança a favor de l'actual equip de treballadors i la nova directora del centre, el qual ha assegurat que sempre ha estat molt ben considerat i ha rebut diversos reconeixements. "Sempre ha estat ben valorada, això ha estat una situació anòmala", ha conclòs.  Preocupació entre els pares Si bé l'educadora ja no hi treballa des de fa temps, la notícia ha generat molta preocupació entre els pares i mares que porten els seus fills en aquesta llar d'infants. El primer que han fet ha estat demanar explicacions a l'actual directora, que ocupa el càrrec des de fa un mes escàs. "Ens hem quedat una mica més tranquils després de parlar amb ella, diu que estan sobre el cas i que ara tot està més vigilat, però tranquil del tot no et quedes, són bebès, es fan cops i blaus i tu t'has de creure la versió de la professora", ha explicat una mare, després de recollir el seu petit d'un any. L'àvia del menut, Mari Ángeles, afegeix que "aquesta directora intenta solucionar-ho tant bé com pot, la que hauria d'haver avisat és l'anterior directora". "Tenim molt mal estar, perquè portem aquí els nens i realment no saps en mans de qui els deixes, aquella treballadora va estar un any i mig maltractant els nens i que ningú hagi avisat de res als pares, i tu mentre hi confies!", es lamenta l'àvia.

Summary: Investiguen presumptes maltractaments a nens per part d'una extreballadora de la llar d'infants del Morell


Podem Catalunya ha explicat a través d'un comunicat que no es pot celebrar una assemblea ciutadana en forma de consulta revocatòria fins al gener del 2018, ja que els seus estatuts diuen que han d'haver passat "18 mesos des de l'elecció de la persona o òrgan que s'hagi de revocar". A través d'un comunicat, la formació ha recordat que l'actual direcció encapçalada per Albano Dante Fachin va prendre possessió del càrrec el juliol del 2016. En aquest sentit, Podem Catalunya i la seva secretaria d'organització han detallat que no els consta "cap petició d'una consulta revocatòria". El comunicat d'aquesta formació respon a la informació que han publicat diversos mitjans que han assegurat que un grup de militants ha demanat al consell ciutadà estatal de Podem que convoqui una assemblea per renovar l'organització per apartar a Dante Fachin de la secretaria general. Podem ha lamentat haver de fer un comunicat sobre "qüestions internes de partit" quan la situació política a Catalunya té "presos polítics i membres legítims del Govern de Catalunya empresonats". A més, ha denunciat "la instrumentalització que algunes persones volen fer dels cercles de Podem".

Summary: Podem Catalunya defensa que no es pot celebrar una assemblea ciutadana fins al gener del 2018


Salut construirà almenys cinc nous equipaments sanitaris que estaran funcionant a finals d'any per atendre pacients amb covid-19. S'ubicaran al costat dels hospitals Arnau de Vilanova de Lleida, Bellvitge (Hospitalet de Llobregat), Moisès Broggi (Sant Joan Despí), Can Ruti (Badalona) i al Parc Sanitari Pere Virgili (Barcelona). Quan deixin de ser necessaris per a la covid-19 quedaran per altres usos. Ho ha explicat el director del CatSalut, Adrià Comella, en declaracions a TV3. Comella també ha indicat que el Govern farà seguiment i donarà pautes d'actuació als 1,8 milions de catalans que s'han identificat com a més vulnerables, i no ha descartat el confinament si és necessari.  Així doncs, de cara a una segona onada de la covid-19, el Govern s'ha aprovisionat amb quatre mesos d'estoc de material de protecció, amb 113 milions d'unitats, i també hi haurà disponibles 3.000 respiradors, més dels que es van utilitzar en el màxim pic. A més, es construiran nous espais per atendre pacients de covid-19, que estaran operatius a finals d'any. Seran espais estables, medicalitzables i de llarga durada, que es poden construir de forma ràpida gràcies a les noves tècniques constructives.   Aquestes noves unitats de tractament estan ja pressupostades en una primera factura extra per la covid-19 de 2.000 MEUR, però Comella ha parlat de 1.300 milions més. L'escenari ideal, ha dit, és que tot això estigui pressupostat i que s'ampliïn els comptes de la Generalitat. 1.300 places per a covid-19 Si l'onada arriba abans, ha remarcat que el creixement dels hospitals es farà primer intramurs. Els llits de crítics no sortiran dels centres hospitalaris. Dels 600 disponibles, 400 es posaran en marxa de manera immediata. En total hi haurà 1.300 places per a covid-19 entre centres públics i privats. Seran els llits convencionals els que poden sortir a pavellons o altres instal·lacions.  L'objectiu és mantenir bona part de l'activitat convencional. Per poder fer tota aquesta feina, més que contractacions, perquè no hi ha més professionals disponibles, s'haurà d'optar per la via de les hores extres, que s'hauran de pagar, ha explicat el director del CatSalut.  L'activitat més urgent, recuperada al setembre Precisament, Comella ha explicat que al setembre ja s'haurà recuperat l'activitat ajornada que era més urgent. La resta s'haurà de recuperar durant el 2020, el 2021 i potser un tram del 2022.   De cara a les properes setmanes, Comella ha indicat que es farà seguiment i es donaran pautes de comportament a 1,8 milions de catalans, els identificats com més vulnerables a la covid-19 per edat o malalties cròniques. "Si som capaços d'identificar bé aquestes persones i tenir unes pautes clares de treball sobre elles pel que fa a aïllament, distància i suport social, podem fer confinaments més selectius", ha argumentat.

Summary: Salut construirà cinc nous equipaments sanitaris que atendran covid-19 a finals d'any i després quedaran per altres usos


Un informe del Departament d’Agricultura emès el passat 27 de gener recorda que el tram de la carretera del Montseny "coincideix amb un camí ramader documentat" i per tant no s'hi pot realitzar "cap actuació ni afectació sense autorització expressa d'aquest Departament". El text, al qual ha tingut accés l'ACN,  posa en dubte la "conveniència" del projecte i considera "l'alternativa de deixar el camí tal com es troba en l'actualitat, per evitar l'afectació a la fauna protegida i a un territori d'alt valor ecològic i elevada sensibilitat, tenint present les espècies i hàbitats que acull i les diverses figures de protecció que es troben subjectes".  Fonts d'Agricultura han explicat que l'informe “no és vinculant” i que només “suggereix” posar-se en contacte amb el Departament abans d'executar el projecte.  La carretera del Montseny preveu asfaltar una pista forestal per unir la BV-5301 amb la BV-5114. El Departament d’Agricultura ha aclarit que el camí ramader que consta en el tram  “no està delimitat sinó documentat” i per tant no està reconegut oficialment. Els camins ramaders reconeguts compten amb una delimitació oficial, són de propietat pública i la Generalitat en té les competències de conservació i manteniment. En aquest cas, i segons Agricultura, el document “suggereix” posar-se abans en contacte amb el Departament per poder enviar un tècnic a la zona i valorar la conveniència de fer-hi o no l'obra.   Sigui com sigui, l'informe intern explica que "els camins principals de transhumància venen definits pels itineraris que els ramats fan o feien servir en el desplaçament estacional a la recerca de pastures d'estiu a l'alta muntanya i pastures d'hivern a la plana". El document destaca en lletra negreta que  "no es pot realitzar cap actuació ni afectació als camins ramaders sense autorització expressa d'aquest departament". Impacte sobre el Tritó del Montseny  El text també assenyala que l'actuació suposarà "un major trànsit i freqüentació en aquest indret, que incrementarà el risc d'atropellament de la fauna i suposarà un deteriorament dels hàbitats en zones d'elevada sensibilitat”.  La fauna més afectada podria ser la formada per  "amfibis i rèptils , alguns dels quals tan singulars com el Tritó del Montseny, espècie endèmica, i altres espècies que troben al massís el límit de la seva distribució geogràfica, com ara el lluert i la granota roja".   Pel que fa als rèptils, l'informe posa de manifest que hi ha espècies que s'apropen a l'asfalt "cercant calor per assolir la seva temperatura corporal òptima, o altra fauna que hi cerca menjar".  "La major part dels atropellaments es produeixen en vies amb calçada única i baixa intensitat de trànsit, atesa l'absència d'efecte barrera etològica que dissuadeix els animals de creuar-la".  Risc d’incendi Els tècnics del Departament d'Agricultura avisen que "el projecte es troba inclòs dins el perímetre de protecció prioritària del Massís del Montseny pel que fa a la prevenció d'incendis forestals". Per això, l'informe posa de relleu "que una major freqüentació sol anar lligada a un increment del risc d'incendi forestal”.   El document acaba assenyalant que, en cas que el projecte es porti a terme, caldrà incorporar "mesures preventives" per preservar la biodiversitat de la zona. També indica que caldrà evitar qualsevol actuació "dins del període de màxima sensibilitat per a la fauna i la flora", que va des del març fins el juliol.   Entre d'altres mesures, demana la senyalització alertant de la presència de fauna i "promovent actituds respectuoses per evitar-ne els atropellaments". També recorda la necessitat de l'autorització de la secció de Boscos i Recursos Forestals del Departament d'Agricultura en cas d'haver tallar arbres.  Agricultura va fer l'informe arran de la sol·licitud del Departament de Territori i Sostenibilitat sobre el projecte promogut pel mateix Ajuntament del Montseny.

Summary: Un informe de la Generalitat desaconsella la carretera del Montseny i recorda que el tram és un camí ramader